Diari Oficial de la Generalitat Valenciana


Sumari del DOGV 2345, del 14-09-1994 (1994/832394)

ORDRE de 15 de juliol de 1994, de la Conselleria d'Educació i Ciència, per la qual s'estableix el Programa Experimental d'Integració d'alumnes amb necessitats educatives especials permanents en centres públics de Formació Professional i Batxillerat.
---------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/07/15/(4)/dof/vci/html**

### Dades del document

Número de DOGV
:   2345

Data del DOGV
:   14-09-1994

Secció del DOGV
:   DISPOSICIONS GENERALS

Número del document
:   1994/832394


Data del document
:   15-07-1994

Organisme emissor
:   Conselleria de Educació i Ciència

Tipus de document
:   Ordre

ORDRE de 15 de juliol de 1994, de la Conselleria d'Educació i Ciència, per la qual s'estableix el Programa Experimental d'Integració d'alumnes amb necessitats educatives especials permanents en centres públics de Formació Professional i Batxillerat. [94/6141]  
El Reial Decret 334/1985 de 6 de març, d'Ordenació de l'Educació Especial, estableix que, sempre que siga possible, els alumnes amb necessitats educatives especials seran escolaritzats en règim d'integració en centres ordinaris, i en aquest sentit orienta el contingut de la resta del seu articulat, establint previsions perquè aquesta integració es puga portar a terme amb les majors possibilitats d'èxit, i ordena que les administracions educatives competents adopten les mesures que estimen oportunes per a realitzar una planificació de l'Educació Especial.  
En conseqüència, a partir del curs 1986-87 es va iniciar, en aquesta comunitat, un programa d'integració escolar, com a via de millora de la qualitat de l'educació, en la mesura en què es possible respondre més adequadament a les diverses característiques dels alumnes amb necessitats educatives especials.  
Atès que els alumnes que participen en aquest programa d'integració estan escolaritzats actualment en l'Educació Primària o en EGB cal establir les mesures oportunes que garantesquen la seua continuïtat, tant en els actuals centres de BUP i FP com en l'Educació Secundària Obligatòria establerta en la Llei Orgànica 1/1990, de 3 d'octubre, d'Ordenació General del Sistema Educatiu, adequant-se a les característiques dels alumnes amb necessitats educatives especials.  
Aquest tractament integrador de l'Educació Especial, com a element rellevant per a evitar la discriminació, queda reflectit en diversos articules de la llei.  
En el títol preliminar, l'article 3.5, diu que els ensenyaments s'adequaran als alumnes amb necessitats educatives especials; posteriorment l'article 36.3, estableix que l'atenció a l'alumnat amb necessitats educatives especials es regirà pels principis de normalització i integració escolar i seguidament l'article 37.1, especifica que els centres hauran de tenir una organització adequada i realitzar les adaptacions i diversificacions necessàries, que faciliten als alumnes la consecució dels objectius establerts amb caràcter general.  
Per tant, la complexitat del repte que implica l'atenció dels alumnes amb necessitats educatives especials en els centres que impartiran en el futur l'etapa d'Educació Secundària Obligatòria, el segon cicle de la qual s'imparteix ja de forma anticipada en alguns centres, fa imprescindible crear les condicions que permeten, d'una banda donar una resposta adequada a les esmentades necessitats a través dels mitjans personals i materials adequats i, de l'altra, aconsella conferir al programa un caràcter experimental per a la seua avaluació, almenys durant els primers dos cursos.  
Per tot això i fent ús de les atribucions que em confereix l'article 35 de la Llei 5/1983, de 30 de desembre, de Govern Valencià.  
 ORDENE:  
Primer  
S'estableix un programa experimental d'integració per a alumnes amb necessitats educatives especials permanents en centres de Formació Professional i Batxillerat Unificat Polivalent.  
Segon  
1. Aquest programa es dirigirà als alumnes que presenten, fonamentalment, necessitats educatives especials derivades de dèficit sensorial (auditiu i visual), dèficit motor o un retard intel·lectual, amb necessitats que puguen ser ateses en un centre ordinari.  
2. Aquests alumnes hauran d'haver seguit l'escolaritat en règim d'integració durant l'Educació General Bàsica, l'Educació Primària o el 1r cicle de l'Educació Secundària Obligatòria.  
3. Els alumnes hauran de disposar d'una avaluació psicopedagògica, realitzada pel servei psicopedagògic escolar o gabinet psicopedagògic autoritzat, on es determine que disposen de les competències curriculars bàsiques necessàries per a cursar l'Educació Secundària Obligatòria, ensenyaments de Formació Professional o Batxillerat Unificat Polivalent, amb els suports oportuns.  
Tercer  
La integració escolar d'aquests alumnes tindrà com a objectiu principal afavorir al màxim el desenvolupament de les seues capacitats mitjançant la continuació del seu procés educatiu en un context escolar ordinari. En uns casos comportarà l'adaptació del currículum general a les pròpies capacitats i en altres caldrà la utilització de materials o elements específics que permeten l'accés al currículum ordinari.  
Quart  
1. Aquest programa està dirigit als centres públics de la Comunitat Valenciana autoritzats a impartir, en règim experimental o d'implantació anticipada, l'etapa d'Educació Secundària Obligatòria.  
2. Excepcionalment participaran en aquest programa els centres que només fan ensenyaments de Formació Professional i Batxillerat Unificat Polivalent, que en el moment de la publicació d'aquesta ordre, tinguen escolaritzats alumnes amb necessitats educatives especials permanents.  
3. Els centres seleccionats escolaritzaran, com a màxim, dos alumnes amb necessitats educatives especials permanents per aula fins a un màxim de 16 per centre, sense perjudici que per necessitats de la seua estructura organitzativa es plantege una altra distribució.  
Cinquè  
1. Al començament de cada curs tots els centres seleccionats disposaran dels següents recursos humans, materials i de formació, d'acord amb el nombre i les característiques dels alumnes:  
a) Professors especialistes; el nombre i l'especialitat dependrà del nombre i de les necessitats educatives dels alumnes escolaritzats en el centre.  
b) Professor de psicologia o pedagogia, del cos d'Ensenyament Secundari, cas que el centre no dispose d'aquest especialista.  
c) Personal laboral: fisioterapeuta i/o educador d'Educació Especial quan s'integren alumnes amb deficiències motores i les seues característiques ho aconsellen.  
d) Pla de formació dirigit als professors del centre.  
e) Reducció del nombre d'alumnes, en les aules en què s'escolaritzen almenys dos alumnes amb necessitats educatives especials permanents, fins a un màxim de 25.  
f) Adequació dels espais físics necessaris per a l'atenció pedagògica individualitzada o en grup dels alumnes que ho necessiten.  
g) Eliminació de les barreres arquitectòniques i de comunicació que impedesquen la participació en les activitats escolars.  
2. Els centres organitzaran els recursos materials i humans de manera que queden integrats en la dinàmica del centre i quede garantida la seua adequada utilització i racionalització.  
3. Els recursos personals amb què es dote els centres que participen en el programa s'integraran en el Departament d'Orientació i si no n'hi ha faran el seu treball en estreta collaboració amb el Servei Psicopedagògic Escolar, sota la coordinació del cap d'Estudis.  
Aquests recursos personals tindran com a funció principal elaborar les propostes organitzatives i d'atenció i orientació als alumnes que facen possible la consecució dels seus objectius educatius. Amb aquesta finalitat collaboraran amb els professors en l'ensenyament d'aquests alumnes, prepararan els materials necessaris i es responsabilitzaran de l'atenció individualitzada, d'acord amb el programa establert per a cada alumne.  
Sisè  
1. Per al desenvolupament d'aquest programa les direccions territorials d'Educació hauran de presentar a la Direcció General d'Ordenació i Innovació Educativa, una proposta prioritzada de centres en els quals s'han d'escolaritzar alumnes amb necessitats educatives especials permanents.  
2. Aquesta proposta prioritzada de centres haurà de ser enviada per la Direcció Territorial d'Educació corresponent a la Direcció General d'Ordenació i Innovació Educativa, acompanyada d'un informe de la Inspecció Educativa, abans del 30 d'abril. Aquest informe s'elaborarà tenint en compte els criteris següents:  
a) Centres que puguen cobrir les necessitats d'integració d'un sector, de la localitat i/o comarca.  
b) Característiques d'aquests centres, sector de població que atenen, nombre d'aules i alumnes escolaritzats, problemàtica general dels alumnes del centre i recursos disponibles i si disposa d'espais per a l'atenció individualitzada dels alumnes.  
c) Previsió del nombre i les característiques dels alumnes amb necessitats educatives especials que cal escolaritzar en cadascun dels centres proposats. Aquesta previsió es realitzarà amb una perspectiva de 2 cursos.  
d) Experiència en la integració d'alumnes amb necessitats educatives especials.  
e) Sensibilització i actitud del centre respecte a la integració.  
f) Proposta dels recursos de suport necessaris, en funció del nombre d'alumnes i de les necessitats educatives especials que presenten.  
Setè  
1. Després de rebre la proposta de les direccions territorials d'Educació i en el termini de quinze dies, la Direcció General d'Ordenació i Innovació Educativa i la Direcció General de Centres Docents determinaran els centres participants en el programa d'integració.  
2. La relació dels centres que realitzaran el programa d'integració, serà publicada, mitjançant resolució, en el DOGV.  
3. Durant el període que dure aquest programa, i seguint aquest mateix procediment, cada any s'hi incorporaran nous centres.  
Vuitè  
El Servei d'Educació de les respectives direccions territorials d'Educació, haurà de realitzar el seguiment del programa i elaborar un informe i propostes de millora en finalitzar el curs. Aquest informe serà tramés a la Direcció General d'Ordenació i Innovació Educativa.  
DISPOSICIó TRANSITòRIA  
Excepcionalment, el termini establert en l'apartat sisè punt 2, per a la presentació de la proposta, per les Direccions Territorials d'Educació, queda prorrogat fins el 15 de setembre de 1994.  
DISPOSICIó ADDICIONAL  
A efectes de matriculació, en les unitats i centres on es porte a terme el programa d'integració els consells escolars municipals, les comissions municipals d'escolarització, i si s'escau, les comissions de districte preveuran la disminució de la ratio escolar per tal d'afavorir i facilitar el que estableix el punt cinquè 1.e d'aquesta ordre.  
DISPOSICIONS FINALS  
Primera  
S'autoritzen la Direcció General d'Ordenació i Innovació Educativa i la Direcció General de Centres Docents a dictar les instruccions necessàries per a l'aplicació, l'adequació i el desenvolupament de la present ordre.  
Segona  
La Direcció General de Centres Docents, la Direcció General de Personal i la Direcció General de Règim Econòmic prendran les mesures oportunes per a portar a terme el que estableix aquesta ordre.  
Tercera  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 15 de juliol de 1994  
El conseller d'Educació i Ciència,  
JOAN ROMERO I GONZáLEZ


Còpia Permalink ELI